Baba tuis ná noue ontkoming met geboorteSamantha en Johann Pieterse saam met hul baba, Luke. (Foto: Verskaf) ’n Ouerpaar van Centurion in Gauteng is dankbaar dat hulle hierdie Somerkersfees saam met hul eersteling sal kan deurbring nadat dié babaseuntjie met sy tuisgeboorte asemnood ervaar het. Klein Luke Pieterse is twee weke gelede met aangebore longontsteking gebore en moes deur paramedici bygebring word. Noue ontkoming Samantha Pieterse vertel dat sy en haar man, Johann, op ’n tuisgeboorte met behulp van ’n vroedvrou besluit het. Alles het ook aanvanklik goed verloop toe sy die aand van 29 November in kraam gegaan het. Samantha is self ’n verpleegster wat by ’n staatskliniek werk. “Ons pragtige seun Luke is die volgende oggend gebore. Ons het geen rede gehad om te vermoed dat hy spesiale sorg sou benodig nie, maar hy het kort ná sy geboorte gesukkel om asem te haal,” vertel sy nou. “Dit was baie ontstellend. Sy asemhaling was so moeisaam dat ons hom kon hoor hyg en die vroedvrou het gesê ons moet dringend mediese hulp ontbied. Dit was vir my so ’n skok dat ek ineengestort het en hulle moes Netcare 911 bel om bystand vir ons albei te stuur.” Baba Luke het in dié stadium asemhalingsnoodsindroom ervaar en sy lippe en vingers het blou geword weens ’n gebrek aan suurstof. Twee ambulanse, waarvan een ’n sogenaamde intensiewe sorg-ambulans, is uitgestuur om die pasgebore baba en sy ma by te staan. Johann Pieterse by sy seuntjie, Luke. (Foto: Verskaf) David Stanton, hoof van die kliniese en opvoedkunde-afdeling by Netcare 911, sê baba Luke was by die nooddienste se aankoms by die gesin se huis in Rooihuiskraal in ’n kombers toegedraai. Die kleinding het nie gehuil nie, “wat ongewoon is vir ŉ pasgebore baba en dikwels tekenend is daarvan dat hulle nie goed op hul eie asemhaal nie,” verduidelik Stanton. Luke is sommer al by die huis op ŉ gevorderde neonatale ventilator geplaas en het feitlik onmiddellik gestabiliseer. Johann het sy seuntjie vasgehou terwyl gevorderde lewensondersteunende paramedikus Richard van der Merwe ŉ spesiale neonatale toestel aan die maskerventilator geheg het. ŉ asemhalingstoestel is later gebruik om Luke se longe liggies op te blaas en te verseker dat hy genoeg suurstof kry. Johann is toe saam met Luke in ’n ambulans na die hospitaal. Hier gekom het die babaseuntjie se kleur reeds merkbaar verbeter . Samantha is met die tweede ambulans na die hospitaal geneem en ma en baba kon enkele dae later ontslaan word. Stanton sê nou baba Luke sou ongetwyfeld baie langer in die neonatale hoësorgeenheid (NICU) moes deurbring, was dit nie vir die nooddienste se vinnige reaksie die oggend van sy geboorte nie. Samantha sê sy en haar man is Netcare 911 ewig dankbaar vir hul hulp. “Ons is verheug dat klein Luke en sy ouers almal veilig en gesond terug by die huis is, en gereed is om hul eerste Kersfees saam as ŉ gesin deur te bring,” sê Stanton.